V. Novotný, poslanec: (2007-11-29):
Dámy a páni, od predsedu výboru pre zdravotníctvo sa iste očakáva, že bude diskutovať ku kapitole ministerstva zdravotníctva v štátnom rozpočte, nesklamem vás, budem diskutovať ku kapitole ministerstva zdravotníctva v štátnom rozpočte. Čo teda prináša táto kapitola? Tí, ktorí ste si ju ešte nepreštudovali, tak si ju môžete nalistovať v štátnom rozpočte a môžeme sa trošku o nej porozprávať. Prvý moment, vážny moment, ktorý táto kapitola prináša, je zvýšenie poistného plateného štátom za svojich poistencov, teda za poistencov štátu zo 4 % priemernej mzdy v národnom hospodárstve na 4,5 % pre celý rok 2008. Pri schvaľovaní v poradí už druhého štátneho rozpočtu tejto vlády musím pokojne konštatovať, že vláda neplní svoje programové vyhlásenie vlády, v ktorom sľubovala poistné za poistencov štátu vo výške 5 %. V minulom roku pridala do rezortu síce 5 %, ale len na 4 mesiace, teda vlastne 4,33 %. Namiesto sľubovaným 6,3 mld. Sk prišlo do rezortu len 2,1 mld. Sk. V roku 2008 to znovu nebude 5 %, tentoraz len 4,5 %, zaplať pánboh, že aspoň čestne povedaných 4,5 % na celý kalendárny rok, a nie 5 % na 6 mesiacov, lebo aj tak sa to dá povedať. Teda namiesto 6,6 mld. Sk príde do rezortu bonus len vo výške 3,3 mld. slovenských korún, to len aby sme boli presní. Tento rok teda vláda na poistnom za svojich poistencov zaplatí len o 3,3 mld. Sk viac ako v minulom roku. Treba však vedieť aj to, že v týchto 3,3 mld. nie je len zvýšenie zo 4 na 4,5 %, ale aj skutočnosť rastu priemernej mzdy v národnom hospodárstve, ktorej zo zákona určeným percentom táto platba je. Keďže štát platí za svojich poistencov ešte do včera, podľa do včera platného zákona o zdravotnom poistení 4 % z priemernej mzdy predminulého roka a v predminulom roku priemerná mzda narástla, štát bez toho, aby niečo navýšil, musí zaplatiť viacej za svojich poistencov v ďalšom kalendárnom roku. To znamená, v tých 3,3 mld. nie je len zvýšenie zo 4 na 4,5 %, ale predovšetkým, alebo aj, nechcem teraz hovoriť, čo je predovšetkým, nárast priemernej mzdy v národnom hospodárstve v roku 2006. Ako to teda vlastne s tými 5 % z programového vyhlásenia vlády je? Veľmi často totiž počuť v podaní poslancov strany Smer, dnes tu z výboru pre zdravotníctvo nevidím svojich kolegov, ale keby tu boli, iste by to povedali, že vlastne programové vyhlásenie vlády ani nehovorí o tom, kedy tých 5 % do zdravotníctva má prísť a že do konca funkčného obdobia to iste 5 % bude. Verejnosť, odborná aj laická, týchto 5 % právom žiada, lebo im to bolo sľúbené. Ja som predvčerom vo výbore pre zdravotníctvo dostal dokonca list Slovenského odborového zväzu pracovníkov v zdravotníctve, ktorí sa dožadujú 5-percentného navýšenia, isto ho máte k dispozícii aj vy, páni poslanci. Takže, ako to bolo napísané v programovom vyhlásení vlády? Citujem: „Vláda zabezpečí navýšenie finančných prostriedkov pre zdravotníctvo v roku 2007 cestou zvýšených platieb poistného za skupiny občanov, kde je platiteľom štát zo 4 % priemernej mzdy na 5 % priemernej mzdy.“ Koniec citátu. Teda nie do konca funkčného obdobia, nie na štyri mesiace, nie 4,5 %, ale už v roku 2007 5 %. Čítam to zle? Nerozumiem dobre slovám z programového vyhlásenia vlády? Napriek zvýšeniu odvodov, to chcem konštatovať, za poistencov štátu vláda neplní vlastné programové vyhlásenie vlády. Zvláštny je aj spôsob, ako sa vláda dopracovala k tomu 4,5-percentnému zvýšeniu. Najprv bol na svete zákon o zdravotnom poistení, kde vlastne malo byť zvýšenie poistného z zmysle programového vyhlásenia vlády. Nebola však v tom čase ešte dohoda a tak išiel zákon z vlády do parlamentu bez tohto ustanovenia. Potom sa čakalo, koľkože to minister zdravotníctva vybaví u ministra financií, resp., koľkože to pán premiér blahosklonne pridá do rezortu zdravotníctva v návrhu štátneho rozpočtu, ktorý (tento rezort) je vraj prioritou tejto vlády. Potom sme už vedeli, ktorí sme si prečítali návrh štátneho rozpočtu a mali sme v rukách kapitolu ministerstva zdravotníctva, potom sme už vedeli, že to bude 3,3 mld. slovenských korún, teda 4,5 %, ale ešte to stále nebolo v zákone o zdravotnom poistení. Len tak na porovnanie týchto 3,3 mld. slovenských korún, ak porovnáme s tým, koľko dostali poľnohospodári, ktorí pridané 7 mld. slovenských korún, aj keď viem, že je to tak rozložené v jednotlivých kapitolách, že je to dosť komplikované vypočítať, môžem sa mýliť určite, dokonca euro peniaze, hovorí pán minister, ale je to 7 mld. slovenských korún. Preto teda toľko hovorím o 3,3 mld. v zdravotníctve a 7 mld. v poľnohospodárstve, lebo čo je väčšou prioritou tejto vlády, či prasatá a jačmeň, resp. pacienti a zdravotníci? Na týchto číslach sa to dá veľmi pekne demonštrovať. Zvýšenie platieb štátu za svojich poistencov zo 4 na 4,5 % priemernej mzdy, teda toto čiastočné plnenie programového vyhlásenia vlády prišlo do parlamentu tak odboku ako poslanecký návrh v informácii k zákonu o zdravotnom poistení bez odporúčania. Včera ste ho schválili. Ten pozmeňujúci návrh podal pán poslanec Valocký vo výbore pre zdravotníctvo. Veľkým paradoxom toho je, o čom teraz rozprávam, že vláda svojím postupným zvyšovaním viac plní volebný program SDKÚ – DS ako svoj, svoje vlastné programové vyhlásenie vlády. To je pre mňa veľké tajomstvo, prečo je to tak. Volebný program mojej materskej strany totižto o zvyšovaní poistného za poistencov štátu hovorí: „Za účelom zvyšovania kvality slovenského zdravotníctva však budeme presadzovať zvýšenie platby štátu za svojich poistencov zo súčasných 4 % o 0,25 % viac ročne z priemernej mzdy predminulého roka. Naším cieľom bude do konca funkčného obdobia tak dosiahnuť odvody štátu za svojich poistencov na úrovni 5 % z priemernej mzdy v národnom hospodárstve.“ No tak porovnávajme. V roku 2007 táto vláda dala 4,33 %, v roku 2008 navrhuje 4,5 %, v roku 2009 logicky 4,75 a v roku 2010 5 %. To je náš volebný program. Ako teší ma, že ho plníte. Ale ešte raz: Prečo plníte volebný program SDKÚ – DS a nie vlastné ambiciózne programové vyhlásenie vlády? Veľmi zaujímavé v tejto kapitole je aj to, o čom som hovoril v minulom roku z tohto miesta pri prerokovaní štátneho rozpočtu, že v roku 2009 je v štátnom rozpočte navrhované dokonca menej na poistené ako v roku v roku 2009. V  návrhu štátneho rozpočtu je na nasledujúci rok 2009 naozaj navrhovaných dokonca menej peňazí v riadku poistné za poistencov štátu ako v tomto roku. Prosím, nalistujte si to. Je to spôsobené tým, že v koalícii zrejme nie sú dohodnutí, koľkože to vylicitujú pri schvaľovaní budúcoročného štátneho rozpočtu. Opakuje sa teda znovu situácia zo schvaľovania rozpočtu na rok 2007, o ktorej som už hovoril. Tak isto bolo v roku 2008 plánovaných menej ako v roku 2007 na poistnom za poistencov štátu. Dnes už vieme, že v roku 2008 to bude viac o 3,3 miliardy, zaplať pánboh. Ale v pláne bolo menej, lebo ešte sme nevedeli, ako sa dohodne vládna koalícia. Takýto spôsob licitovania o peniaze na zdravotnú starostlivosť vyvoláva značnú neistotu zdravotných poisťovní aj poskytovateľov zdravotnej starostlivosti. Keď to neveríte mne, spýtajte sa ich. Vyvoláva to značnú neistotu. Ak poskytovateľ zdravotnej starostlivosti dosiahne nejakú zmluvu nejakej výšky, kvality so zdravotnou poisťovňou a tento poskytovateľ bude poskytovať kvalitnú zdravotnú starostlivosť, teda zdravotná starostlivosť bude dobrá, poisťovňa s ňou bude spokojná, poistenci s ňou budú spokojní, budú navštevovať túto nemocnicu, napriek tomu tento poskytovateľ nemá istotu ani rovnakej zmluvy v budúcom roku. Nehovoríme o navýšení, o rovnakej zmluve v budúcom roku, pretože je plánovaných dokonca menej peňazí v tejto kapitole. Toľko teda o navýšení poisteného. Idem trošku ďalej, posuniem sa v tejto kapitole. Od roku 2008 sú v kapitole ministerstva zdravotníctva započítané finančné prostriedky z operačného programu zdravotníctvo a z operačného programu vzdelanie. Ten riadok sa volá Druhé programovacie obdobie, európske prostriedky a spolufinancovanie. V roku 2008 to má byť 300 miliónov, v roku 2009 1,2 mld. a v roku 2010 bezmála 2 mld. Čítam zo štátneho rozpočtu. To by bolo ešte potešiteľné. Paralelne však klesajú kapitálové výdavky kapitoly ministerstva zdravotníctva. V roku 2008 700 miliónov a v tom je ešte 500 miliónov dočerpanie úveru Svetovej banky, od budúceho roka to bude len 200 miliónov, 200 miliónov na kapitálové výdavky v celom rezorte zdravotníctva. Tento rezort je vraj prioritou, znovu to musím podčiarknuť, ale toto je ďalšia zlá správa pre rezort zdravotníctva. Totižto, ak kapitálové výdavky spočítame s európskymi, zjednoduším to, s peniazmi z operačných programov, tak na investičné a rozvojové aktivity máme v rezorte ministerstva zdravotníctva v roku 2008 necelú 1 mld. slovenských korún – v roku 2008 plánovane, to ešte nie je isté, či ich budeme mať – 1,4 mld. slovenských korún. Dámy a páni, operačný program zdravotníctvo je stále v odbornej verejnosti spájaný s veľkými nádejami, že pribudnú vzácne zdroje na modernizáciu zdravotníckych zariadení. Všetci poskytovatelia sa tešia na peniaze z Európskej únie, všetci, ku ktorým sa budú vedieť, o tom sú presvedčení, dostať na základe kvalitných projektov. Už pri príprave operačného programu a v procese jeho schvaľovania som upozorňoval, opakovane, v médiách, aj vo výbore pre zdravotníctvo na skutočnosť, že celkový objem cca 9 mld. slovenských korún na 7 rokov bude znamenať len asi 1,3 mld. slovenských korún ročne, čo je žalostne málo na kapitálové investície na rozvojové programy. Návrh tohtoročného štátneho rozpočtu mi, žiaľ, dáva za pravdu. 1 mld. v tomto roku, resp. 1,4 mld. ročne na investície a rozvoj v nasledujúcich 2 rokoch je žalostným sklamaním. Vláda nemôže odvolávaním sa na operačný program zdravotníctvo prehodiť kapitálové investície do zdravotníctva na plecia občanov bohatších krajín Európskej únie. Za najťažších čias slovenského zdravotníctva, ktorí si už niečo pamätáme, aj keď som mladý, ale pamäť mám dobrú, za najťažších čias slovenského zdravotníctva v rokoch 1998 – 2002, za čias ministrovania pána Šagáta a Kováča boli kapitálové výdavky 2 až 3 mld. slovenských korún ročne, nie 1 mld. V ďalšej časti by som sa veľmi rád venoval verejným zdrojom v zdravotníctve. Treba povedať, že na prvý pohľad sú to veľmi potešiteľné čísla. Disponibilné zdroje v zdravotníctve veľmi pekne rastú. Tento rok, teda v roku 2007 bol 9-percentný medziročný nárast. V roku 2008 je dokonca 15,7-percentný medziročný nárast disponibilných zdrojov v rezorte, úžasná správa. Nepamätám sa, kedy bol taký veľký medziročný nárast. Pamätníci hovoria, že vraj za tretej Mečiarovej vlády bol taký, ale to neviem potvrdiť, to neviem, toto neviem potvrdiť. Takže naozaj je to prekrásny nárast disponibilných zdrojov v rezorte. Disponibilné zdroje v absolútnych číslach v  zdravotníctve rastú z 86,9 mld. na viac než 100 mld. slovenských korún. Rozhodujúcu časť, teraz sa pokúsim trošku analyzovať tento nárast, rozhodujúcu časť tvorí nárast disponibilných zdrojov zdravotných poisťovní, tie rastú o 12,8 mld. slovenských korún. Tu ale musím podotknúť, to nie je kritika, to je hodnotenie tohto nárastu, že táto vláda má veľmi malý podiel na tomto veľkom raste disponibilných zdrojov zdravotných poisťovní, pretože z týchto 12,8 mld. slovenských korún pridáva vláda len 3,3 mld. Zvyšných 9,5 mld. je výsledkom vyšších odvodov platiteľov poistného pre rýchlo rastúce mzdy v národnom hospodárstve, platia 14 % zo svojej mzdy, tá rýchlo rastie, preto platia viacej do poistných fondov a vyššiu zamestnanosť. No iste pri 20-percentnej nezamestnanosti bolo omnoho viacej poistencov štátu, za ktorých štát platí vždy menej, ako je priemer, čo odvedú pracujúci zo svojich miezd. Keďže nám rastie zamestnanosť, klesá počet poistencov štátu, tým pádom rastú príjmy zdravotných poisťovní. Ale aký podiel má na raste zamestnanosti táto vláda? Zdravotníctvo malo byť prioritou tejto vlády a vláda ako bonus pridá do rezortu 3 mld. slovenských korún. Tu nepomôže odvolávanie sa na to, že je lepší výber poistného a medziročný nárast disponibilných zdrojov zdravotných poisťovní o 12,8 mld. Lebo rozhodujúcu časť týchto peňazí tvoria, a to znovu chcem podčiarknuť, vyššie odvody poistencov v dôsledku rastúcich miezd, viac platiteľov poistného v dôsledku nárastu zamestnanosti, dokonca aj poistné platené štátom sa, alebo aj v poistnom platenom štátom sa premieta výraznou mierou nárast miezd v národnom hospodárstve v roku 2006 a len čiastočne percento, ktoré zvyšuje štát. Chcem jasne povedať, že viac peňazí bude v budúcom roku v systéme zdravotníctva preto, lebo systém platenia poistného dobre nastavila predchádzajúca vláda, ale najmä preto, lebo ekonomika vďaka reformám rastie, rastú mzdy a zamestnanosť. Len minimálnou mierou má na raste prostriedkov v rezorte podiel dnešná vláda. Jej zásluha je hlavne v tom, že systém platenia poistného nezmenila. A na záver mi dovoľte, aby som sa trochu venoval aj rizikám, ináč veľmi pekných čísel kapitoly ministerstva zdravotníctva. Treba povedať, že ani 15-percentný medziročný nárast finančných prostriedkov v rezorte, ani 12,8-miliardový nárast disponibilných zdrojov zdravotných poisťovní v budúcom roku nebude znamenať to, čo by sme si všetci priali, aby pacienti a zdravotníci pocítili tento nárast v každodennej praxi. Naozaj do rezortu pôjde viac peňazí, ale na jeho fungovaní sa to výrazne neprejaví. Viete prečo? Pre nešťastné zásahy vlády do systému a pre neschopnosť vlády riešiť pálčivé problémy slovenského zdravotníctva.